OBH 5339/1998.
Az állampolgári jogok országgyűlési biztosának jelentése
Előadó: Dr. Somosi György

Az eljárás megindítása

A kaposvári illetőségű panaszos a töröcskei veszélyes hulladék-égető működésének engedélyezése tárgyában fordult az állampolgári jogok országgyűlési biztosához. A városrész lakói szerint az égetőből károsodást előidéző anyag került ki a levegőbe. Panaszos előadta, hogy az égető megszüntetése érdekében 119 aláírással ellátott beadványt nyújtottak be Kaposvár Megyei Jogú Város Polgármesteréhez. Panaszos úgy véli, a két alkalommal megtartott lakossági fórumon a megjelent lakók nem kaptak érdemi tájékoztatást a szakhatóságoktól.

Mivel a rendelkezésemre álló adatok alapján a legmagasabb szintű testi és lelki egészséghez való jog sérelmének gyanúját kizárni nem lehetett, az ügyben vizsgálatot indítottam.

Eljárásom során megkerestem Kaposvár Megyei Jogú Város Polgármesterét, akitől a panasszal kapcsolatos álláspontjáról kértem felvilágosítást. A Polgármester válaszának ismeretében további felvilágosítást kértem a Dél-Dunántúli Környezetvédelmi Felügyelőség Igazgatójától a nagyszámú állampolgárt érintő ügyben a Felügyelőség által megtett intézkedésekről.

A megállapított tényállás

Kaposvár Megyei Jogú Város Polgármestere arról tájékoztatott, hogy tudomása szerint a Pécsi Környezetvédelmi Kft. 1998. augusztus 23-óta nem működteti az égető-berendezéseket. A leállítás ideje alatt karbantartási, felújítási munkákat végeztek el.

Tekintettel az állampolgári panaszokra, két alkalommal került sor lakossági fórumra, amelyeken a szakhatóságok képviselői - a polgármester véleménye szerint megfelelően - tájékoztatták a résztvevőket. A Környezetvédelmi Felügyelőség képviselője egyértelművé tette, hogy engedélyezésre csak határértéket meg nem haladó légszennyezés esetén kerülhet sor.

A Polgármester utalt arra is, hogy az 1989. óta megfelelő engedélyek birtokában üzemelő égető-berendezés légszennyezésével kapcsolatban korábban kifogás a Polgármesteri Hivatalhoz nem érkezett.

A Dél-Dunántúli Környezetvédelmi Felügyelőség 1999. február 8-án kelt határozatában a Pécsi Környezetvédelmi Kft. - mint üzemeltető - részére a kórházi és egyéb egészségügyi intézményekben keletkezett, a határozatban nevesített  veszélyes hulladékok átvételét és az átvett veszélyes hulladékoknak  - a "Kaposi Mór" Somogy megyei Kórház töröcskei célgazdasága területén meglévő hulladékégető berendezésekben - égetéssel történő ártalmatlanítását engedélyező 2318-16/1993. számon kiadott (többszörösen módosított) határozat érvényességi idejének meghosszabbítása érdekében az üzemeltető által benyújtott kérelmet elutasította.

A hatóság négy pontban határozta meg azon érveit, amelyek alapján a rendelkező részben foglaltak szerint döntött. Eszerint:
a) a füstgáz emisszióra vonatkozó mérési eredmények mindkét hatósági mérés alkalmával eltérést mutattak az Üzemeltető mérési eredményeitől,
b) a legalább két másodperces füstgáz tartózkodási időre vonatkozó jogszabályi (és hatósági) előírás nem teljesül,
c) az égetésre szánt hulladékegységek összeállítása az Üzemeltető irányítása nélkül, szabályozatlanul és folyamatos ellenőrzés nélkül történik,
d) az égető berendezés korszerűtlen és leromlott műszaki állapota jelentősen nem javítható, illetve az Üzemeltető műszaki és üzemviteli változtatásai nem eredményezték a remélt műszaki, technológiai és üzemviteli állapotot, ezért az égető berendezés üzemeltetésekor több vonatkozásban is bizonytalanságokkal kell számolni.

A Kft. törvényes határidőben benyújtott fellebbezését az ügy valamennyi iratával az első fokú környezetvédelmi hatóság az 1957. évi IV. törvény 65. § (2) bekezdése alapján 1999. március 3-án felterjesztette a Környezet- és Természetvédelmi Főfelügyelőséghez. A másodfokú hatóság határozatot a tájékoztatás időpontjáig még nem hozott.

A Kft. 1999. március 29-én bejelentette az égető berendezés utóégetőjének cseréjét, továbbá próbaüzem engedélyezését kérte a Felügyelőségtől. A Kft. számára előírt hiánypótlási kötelezettség teljesítését követően a Felügyelőség szakhatósági állásfoglalás kiadására kérte fel az ÁNTSZ Somogy Megyei Intézetét. A közegészségügyi hatóság szakhatósági állásfoglalást még nem adott, így az eljárás jelenleg folyamatban van.

Az ügy jogszabályi háttere

A veszélyes hulladékokról szóló 102/1996. (VII.12.) Korm. rendelet 11. számú melléklete határozza meg a veszélyes hulladékok égetéssel történő ártalmatlanításának szabályait.
Az 5. pont szerint a környezetvédelmi hatóság az üzemeltetéshez szükséges engedélyt csak akkor adhatja ki, ha az égetőmű ellenőrzött próbaüzemelése sikeresen zárult, a füstgázemissziók kielégítik a levegőtisztaság-védelmi előírásokat, továbbá ha az égetésből származó maradékanyagok ártalmatlanítása és a keletkező szennyvíz kezelése megoldott.

A Szabályzat 6.1. pontja úgy rendelkezik, hogy egészségügyi intézményekben keletkező veszélyes hulladékok égetéssel történő ártalmatlanítása esetében is az égetőmű, illetve az égető-berendezés üzemeltetője köteles e szabályzat előírásait betartani.

A 7. pont értelmében a 3 tömeg%-nál nagyobb - szerves vegyületekhez kötött - halogén-koncentrációjú veszélyes hulladékok égetéssel történő ártalmatlanítása legalább 1250C50C tűztérhőmérsékleten és legalább 2 másodperc füstgáz-tartózkodási idő, valamint oxidáló atmoszféra mellett lehetséges. A nagy hőstabilitással rendelkező szerves vegyületek égetéssel történő ártalmatlanítása esetében eltérő - az érvényesnél szigorúbb - körülményeket írhat elő a környezetvédelmi hatóság.

Az érintett alkotmányos jogok

Az országgyűlési biztos eljárása során a következő alkotmányos jogokat vizsgálta az üggyel kapcsolatban.

A Magyar Alkotmány 2. § (1) bekezdése rögzíti, hogy a Magyar Köztársaság független, demokratikus jogállam.

A 70/D. § (1) bekezdése értelmében a Magyar Köztársaság területén élőknek joguk van a lehető legmagasabb szintű testi és lelki egészséghez.

A vizsgálat megállapításai

Az országgyűlési biztos az 1993. évi LIX. törvény alapján a hatóságok, illetve közszolgáltatást végző szervek eljárását vizsgálhatja. A konkrét ügyben a Dél-Dunántúli Környezetvédelmi Felügyelőség az érintett hatóság, amely eljárásának vizsgálatára az 1993. évi LIX. törvényben kapott felhatalmazás alapján lehetőségem van.

Az első fokú környezetvédelmi hatóság elutasította a Pécsi Környezetvédelmi Kft. kérelmét, amelyben a Kft. - mint új üzemeltető - kérte a töröcskei veszélyes hulladék-égető berendezés korábbi üzemeltetője részére korábban kiadott jogerős határozat módosítását az engedély érvényességi idejének meghosszabbítása és az üzemeltető személyének megváltozása miatt. A határozat ellen a Kft. fellebbezést nyújtott be, melyet az ügy irataival a Környezetvédelmi Felügyelőség 1999. március 3-án felterjesztett a Környezet-és Természetvédelmi Főfelügyelőséghez; a másodfokú eljárás folyamatban van. A Pécsi Környezetvédelmi Kft. próbaüzem engedélyezése iránt előterjesztett kérelmének elbírálása szintén folyamatban van.

Tekintettel arra, hogy a konkrét ügyben jelenleg más szervek hatáskörébe tartozó hatósági eljárások folynak, eljárásomat felfüggesztem.

Budapest, 1999. július 17.

Gönczöl Katalin